## Odluka Ustavnog suda Republike Hrvatske broj U-III-151/1993. od 15. lipnja 1993.

### NN 66/1993 (9.7.1993.), Odluka Ustavnog suda Republike Hrvatske broj U-III-151/1993. od 15. lipnja 1993.

# USTAVNI SUD REPUBLIKE HRVATSKE

Ustavni sud Republike Hrvatske, rješavajući o ustavnoj tužbi B. H. iz
Z., na sjednici održanoj dana 15. lipnja 1993. godine, donio je

## RJEŠENJE

1. Odbacuje se ustavna tužba.

2. Ovo će se rješenje objaviti u "Narodnim novinama".

Obrazloženje

B. H. podnijela je Ustavnom sudu Republike Hrvatske ustavnu tužbu s
prijedlogom da Sud poništi presudu Upravnog suda Republike Hrvatske, broj
Us-3469/92 od 25. studenoga 1992. godine, kojom je odbijena njezina tužba
protiv rješenja Ministarstva turizma Republike Hrvatske, Odjela za inspekcijske
poslove Klasa: UP/II-334-09/92-01/52, Urbr.: 529-05/2-92 od 21. srpnja
1992. kojim je odbijena njezina žalba protiv rješenja Općine D. S. Klasa:
334-09/92-01/01, Urbr.: 2113-04-11-29-1 od 17. lipnja 1992. kojim je tužiteljici
zabranjeno pružanje ugostiteljskih usluga pokretnom ugostiteljskom radnjom
u M. B. Prijedlog temelji na činjenici da je Ustavni sud Republike Hrvatske
odlukom broj U-II-239/1992 od 24. ožujka 1993. godine, na njezin prijedlog,
ukinuo odredbu članka 7. stavak 1. Odluke o ugostiteljskoj i turističkoj
djelatnosti i o radnom vremenu u ugostiteljstvu Općine D. S. ("Službene
novine" Općine D. S. broj 3/1989). Na ukinutoj odredbi navedenoga
propisa, naime, temelje se odbijajuća rješenja upravnih organa i presuda
Upravnog suda Republike Hrvatske. Stoga, sukladno odredbi članka 125. stavak
1. alineja 3. Ustava Republike Hrvatske, budući se rješenja organa uprave
i suda temelje na ukinutoj protuzakonitoj odredbi navedene općinske odluke,
predlaže da se poništi presuda Upravnog suda Republike Hrvatske i da se
isti obveže da donese presudu u skladu s Ustavom Republike Hrvatske, zakonom
i pravnim shvaćanjem Ustavnog suda Republike Hrvatske. Ustavna tužba nije
dopuštena. Prema odredbi stavka 2. članka 23. Ustavnog zakona o Ustavnom
sudu Republike Hrvatske ("Narodne novine" broj 13/91) svatko
kome je povrijeđeno pravo pravomoćnim pojedinačnim aktom donijetim na osnovi
ukinutog zakona ili drugog ukinutog ili poništenog propisa ima pravo tražiti
od nadležnog tijela izmjenu tog pojedinačnog akta odgovarajućom primjenom
odredaba o ponavljanju postupka. Prijedlog za izmjenu pojedinačnog akta,
temeljem odredbe stavka 3. iste zakonske odredbe, može se podnijeti u roku
od šest mjeseci od dana objave odluke Ustavnog suda u službenom glasilu
Republike Hrvatske, ako od dostave pojedinačnog akta kojim je postupak
pravomoćno okončan do podnošenja prijedloga Ustavnom sudu nije proteklo
više od godine dana. Iz ove zakonske odredbe proizlazi da Ustavni sud Republike
Hrvatske nije nadležan odlučivati o poništenju odluke Upravnog suda Republike
Hrvatske, broj Us-3469/92 od 25. studenoga 1992. godine. Po navedenoj zakonskoj
odredbi, izmjenu pojedinačnog akta u slučaju kada je propis na kojem se
pojedinačni akt temelji ukinut odlukom Ustavnog suda Republike Hrvatske
može se tražiti od tijela koje je donijelo pojedinačni akt čija se izmjena
traži. Odluka ovoga Suda, kojom je poništena protuzakonita odreba članka
7. navedene odluke Općine D. S. objavljena je u "Narodnim novinama",
službenom glasilu Republike Hrvatske, broj 31/93 dana 16. travnja 1993.
Iz navedenih razloga valjalo je ustavnu tužbu odbaciti. Odluka o objavljivanju
rješenja temelji se na odredbi članka 20. Ustavnog zakona o Ustavnom sudu
Republike Hrvatske.

Broj: U-III-151/1993.

Zagreb, 15. lipnja 1993.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Rješenje, NN 66/1993-1333